
Pszeudorapiditás-eloszlások mérése a STAR EPD detektorral 19.6 GeV és 27 GeV energián

A kvark-gluon plazma (QGP) tulajdonságainak megismerése az Univerzum kezdeti állapotára ad visszatekintést, ez mutatja a létrehozására és vizsgálatára irányuló kísérletek jelentőségét. Az ilyen anyag azonban legalább körülbelül 150-200 MeV (~2×109 K) nagyságrendű hőmérsékleten létezhet, így csupán nagy energiájú részecskegyorsítókban tudjuk létrehozni, relativisztikus sebességre gyorsított részecskék ütközése során. Létrejötte után a QGP ugyanakkor szinte azonnal "kifagy", így tulajdonságaira, valamint a hadronikus anyaggá visszaalakulás mikéntjére csupán a kirepülő részecskékből következtethetünk, ezeket összetett detektorrendszerekkel mérhetjük.
A visszaalakulást vizsgáló nehézion-fizikai kutatások során lényeges meghatározni a részecskekeltés pszeudorapiditástól való függését. Ennek pontos kísérleti ismerete ugyanis sarkalatos pontja az elméleti modellekkel való összehasonlításnak.
A RHIC (Relativistic Heavy Ion Collider) gyorsító STAR kísérletében 2018-ban telepített Eseménysík-detektor (Event Plane Detector, EPD) elsődleges célja a nevében is hivatkozott eseménysík meghatározása, ugyanakkor segítségével indirekt módon pszeudorapiditás-eloszlásokat is mérhetünk.
Munkám során szimulált mérési adatok segítségével, egy iteratív kibontó (iterative unfolding) eljárást alkalmazva meghatároztam az EPD beütéseinek a bemeneti eloszlásokkal való kapcsolatát, és ennek segítségével pszeudorapiditás-eloszlást mértem, egyúttal a módszer szisztematikus hibáit meghatározva, azon motivációval, hogy adott esetben a mért eloszlásokat egy elméleti (relativisztikus hidrodinamikai) modellre illesztés segítségével értelmezni lehessen. Ez azért is fontos, mert ezen úttörő technika kidolgozásával a RHIC további nyalábenergiáin is lehetséges lesz ugyanezen mennyiség mérése. Ezáltal teljesebb képet kaphatunk arról, hogy egyes energiákon milyen folyamat során alakul a QGP hadronikus anyaggá, letapogatva ezzel az erős kölcsönhatást leíró QCD (kvantum-színdinamika) fázistérképét.



